প্ৰকাশভংগী যদিও ভাৰ্ছুৱেল, আপোনজনৰ পৰা প্ৰেৰিত প্ৰেমৰ চিহ্ন এটাই কৰি তুলিব পাৰে আপোনাৰ মন- প্ৰাণ আলোড়িত। শব্দবিহীনভাবে মনৰ আৱেগ-অনুভূতি প্ৰকাশ কৰিব পৰা এইবিধ চিহ্নই হৈছে ইম' জি। ইলেক্ট্ৰনিক মেছেজ আৰু ৱেবপেজসমূহত উপলব্ধ, ভাৰ্ছুৱেল পৃথিৱীখনৰ অতি জনপ্ৰিয় এই ইম' জি (emoji) শব্দটো আহিছে জাপানী শব্দ emodzi-ৰ পৰা। জাপানী ভাষাত' ই' মানে ছবি আৰু 'মজি' মানে হৈছে আখৰ। ইংৰাজী emotion শব্দটো ইয়াৰ সমাৰ্থক হিচাপে ব্যৱহাৰ কৰা হয়, আৰু অসমীয়াত ইয়াৰ আক্ষৰিক অৰ্থ হৈছে' চিত্ৰলিপি'। বৰ্তমান বিশ্বত দৈনিক কোটি কোটি ইম' জিৰ আদান-প্ৰদান হয়। আপোনজনৰ আগত শব্দৰে প্ৰকাশ কৰিব নোৱাৰা কিছুমান অভিব্যক্তি ইম' জিৰ জৰিয়তে প্ৰকাশ কৰিব পাৰি। আপোনাৰ বিষণ্ণ মনকো আপোনজনৰ এটা মৰমৰ ইম' জিয়ে সলনি কৰি দিব পাৰে, হাঁহিৰ খোৰাক যোগাব পাৰে, নতুন চিন্তাৰ উদ্ৰেক ঘটাব পাৰে। বৰ্তমান ৩ হাজাৰৰো অধিক ইম' জি ইউনিক'ডত উপলব্ধ। তাৰে কিছুমান ইম' জি আমি সঘনাই ব্যৱহাৰ কৰোঁ। তাৰে এটা উল্লেখযোগ্য ইম' জি হৈছে স্মাইলি😊। স্মাইলিৰো আকৌ আছে বহুতো ভাগ। গাল ৰঙা পৰা, লাজকুৰীয়া, মৰমসনা, ৰগৰ, সন্তুষ্টি, হাঁহিৰ সৈতে চকুপানী, অতিশয় আনন্দিত, চিন্তিত, খং, অভিমান ইত্যাদি ইত্যাদি। আমি প্ৰতিদিনে একাধিকবাৰ ব্যৱহাৰ কৰি থকা এই ইম' জিৰ প্ৰথমে আবিৰ্ভাৱ হৈছিল জাপানী ম' বাইল ফোনত। আপেল কোম্পানীৰ ম' বাইল ফোনত উপলব্ধ হোৱাৰ পিছতে ইম' জি অতি জনপ্ৰিয় হৈ পৰে আৰু লাহে লাহে আন আন মবাইল ফোনসমূহতো অন্তৰ্ভুক্ত হয়। বহুলভাৱে প্ৰচলিত জনপ্ৰিয় ইম' জিৰ সৃষ্টি কৰি মানুহৰ মাজত আনন্দ বিলোৱা ব্যক্তিজন হ' ল জাপানৰ চিগেটাকা কুৰিটা। তেখেতে বতৰৰ চিহ্ন, ৰাস্তাৰ চিহ্ন আৰু চীনা ভাষাৰ আখৰবোৰক ইম' জিলৈ ৰূপান্তৰ কৰিছিল। তেওঁ আছিল NTT DoCoMo-ৰ আই মোড ম' বাইল ইণ্টাৰনেট প্লেটফৰ্ম দলৰ সদস্য। ২০১৭ চনত ইম' জি বিষয়ক এক গৱেষণাত ১২০ কোটি মেছেজ অধ্যয়ন কৰি 'আনন্দৰ চকুপানীসহ মুখ'😂 ইম' জিটো আটাইতকৈ জনপ্ৰিয় বুলি মিশ্বিগান বিশ্ববিদ্যালয়ৰ গৱেষকসকলে তেওঁলোকৰ সমীক্ষাত প্ৰকাশ কৰে।' ৰেড হাৰ্ট'❤ ইম' জিটোও বহুলভাৱে প্ৰচলিত। বৰ্তমান সময়ৰ যান্ত্ৰিকতা আৰু ব্যস্ততাময় জীৱনৰ অৱসাদ গুছোৱাৰ কাৰক হৈ পৰিছে এই ইম' জি। দুখ-আনন্দৰ অভিব্যক্তি প্ৰকাশক ইম' জিৰ উপৰি দৈনন্দিন ব্যৱহৃত বস্তু, বতৰ বা ঋতু, জীৱ-জন্তু, খাদ্যবস্তু আদি বুজোৱা ইম' জিও আছে। ২০১৮ চনত মহ আৰু আন পতংগৰ পৰা বিয়পা ডেংগু আৰু মেলেৰিয়া ৰোগৰ সজাগতা সৃষ্টিৰ বাবে এটা মহৰ ইম' জিও সৃষ্টি কৰা হয়। এই ইম' জিবোৰ হৈ পৰিছে মনৰ অভিব্যক্তি প্ৰকাশৰ অনন্য মাধ্যম, যাৰ অবিহনে আজিৰ ভাৰ্ছুৱেল পৃথিৱীখন সম্পূৰ্ণ নহয়।